Duchoň, Daniel, poslanec NR SR (2015-06-30):
Ďakujem za slovo. Vážený pán predsedajúci, vážený pán minister financií, vážené poslankyne, páni poslanci, dovoľte mi, aby som ako spravodajca predniesol spoločnú správu výborov Národnej rady o výsledku prerokovania návrhu štátneho záverečného účtu Slovenskej republiky za rok 2014. Návrh štátneho záverečného účtu Slovenskej republiky za rok 2014 a jeho kapitoly pridelil predseda Národnej rady Slovenskej republiky svojím rozhodnutím č. 1562 z 13. mája 2015 výboru pre financie a rozpočet a výboru pre verejnú správu a regionálny rozvoj. Gestorskému výboru výbory predložili výsledky o prerokovaní vyššie uvedeného návrhu. Výbor pre financie a rozpočet vypracoval na základe spoločnú správu výborov Národnej rady. Výsledky rokovania výborov k návrhu štátneho záverečného účtu Slovenskej republiky za rok 2014. V súlade s rozhodnutím predsedu Národnej rady Slovenskej republiky č. 1562 z 13. mája 2015 uvedený návrh prerokoval Výbor Národnej rady Slovenskej republiky pre financie a rozpočet uznesením č. 436 zo dňa 9. júna 2015, ktorý odporučil Národnej rade Slovenskej republiky: 1. schváliť návrh štátneho záverečného účtu Slovenskej republiky za rok 2014, podľa ktorého a) podiel schodku verejnej správy Slovenskej republiky na hrubom domácom produkte v jednotnej metodike platnej pre Európsku úniu podľa údajov zverejnených Eurostatom dňa 21. 4. 2015 dosiahol 2,87 %; b) konsolidovaný dlh verejnej správy podľa údajov v jednotnej metodike platnej pre Európsku úniu ESA 2010 podľa údajov zverejnených Eurostatom dňa 21. 4. 2015 dosiahol k 31. decembru 2014 sumu 40 297 mil. eur, čo predstavuje 53,58 % hrubého domáceho produktu; c) príjmy štátneho rozpočtu Slovenskej republiky na hotovostnej báze dosiahli 12 497 mil. eur, výdavky 15 420 mil. eur a schodok 2 923 mil. eur. 2. vziať na vedomie, že schodok štátneho rozpočtu vykázaný v štátnom záverečnom účte Slovenskej republiky za rok 2014 vo výške 2 923 mil. eur bol k 31. decembru 2014 krytý finančnými prostriedkami získanými z predaja štátnych dlhopisov. Výbor Národnej rady Slovenskej republiky pre verejnú správu a regionálny rozvoj o návrhu štátneho záverečného účtu za rok 2014 nerokoval, nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný. K návrhom kapitol štátneho záverečného účtu Slovenskej republiky za rok 2014 v súlade s rozhodnutím predsedu Národnej rady návrhy záverečných účtov kapitol prerokovali výbory bez pripomienok s výnimkou dvoch výborov, a to Výboru Národnej rady Slovenskej republiky pre pôdohospodárstvo a životné prostredie a Výboru Národnej rady Slovenskej republiky pre verejnú správu a regionálny rozvoj, ktoré o návrhoch jednotlivých kapitol nerokovali, nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov neboli uznášaniaschopné. Gestorský výbor uznesením č. 443 zo dňa 16. júna 2015 1. schválil spoločnú správu výborov Národnej rady, 2. navrhol Národnej rade vysloviť súhlas, aby predseda Najvyššieho kontrolného úradu Slovenskej republiky Karol Mitrík uviedol stanovisko NKÚ SR k návrhu štátneho záverečného účtu Slovenskej republiky za rok 2014, 3. určil ma za spoločného spravodajcu výborov a splnomocnil ma, aby som predniesol spoločnú správu výborov na schôdzi Národnej rady a navrhol Národnej rade postup pri hlasovaní. Návrh na uznesenie Národnej rady Slovenskej republiky je prílohou tejto spoločnej správy. Pán predsedajúci, skončil som, otvorte, prosím, rozpravu. Ďakujem.